- Hun hader USA måske mere end nogen anden person, jeg nogensinde har mødt.

Sådan lyder udmeldingen i dag fra præsident Trump i en kommentar, der efter al sandsynlighed er rettet mod EU's konkurrencekommissær, Margrethe Vestager.

Kommentaren faldt tidligere i dag under et interview med Fox Business Network, hvor den amerikanske præsident kritiserede EU-bøderne til amerikanske it-giganter som Google og Facebook, skriver Reuters.

- Hun sagsøger alle vores virksomheder, lød det fra præsident Trump ifølge nyhedsbureauet.

- De sagsøger Apple for milliarder af dollars. De sagsøger alle.

Har udfordret giganterne

Som konkurrencekommissær står Vestager i spidsen for arbejdet med at sørge for, at EU's konkurrencepolitik overholdes.

Hun har skabt stor opmærksomhed ved at tage kampen op mod flere it-giganter, som er blevet tildelt store bøder for blandt andet at optræde konkurrenceforvridende.

Vestagers arbejde har tidligere bragt hende på kollissionskurs med præsident Trump, der efter sigende sidste år fortalte EU-Kommissionens formand, Jean-Claude Juncker, på G7-mødet i Canada, at EU's 'tax lady' virkelig hader USA, skriver blandt andre BBC.

Det vakte dengang blot en humoristisk reaktion fra danskeren.